L'alcalde de Sagunt presenta el llibre Nou viatge pel País Valencià de Nèstor Novell i Pep Sorribes
09 de març 2018

![Imagen 1](/media/0m5ogixz/82img_1958_cuerpo.jpg)![Imagen 2](/media/w05ffzdg/82img_1992_cuerpo.jpg)

L'alcalde de Sagunt, Quico Fernández, va assistir i es va encarregar de la presentació del llibre _Nou viatge pel País Valencià_ de Nèstor Novell i Pep Sorribes. Esta obra es presenta en dos volums a càrrec de dos economistes de trajectòria i experiència contrastada en l'àmbit de l'anàlisi territorial i l'economia urbana. Este esdeveniment va tindre lloc dimecres passat 7 de març, a les 19.00 hores, en l'Aula 2 del Centre Cultural Mario Monreal.

El lector trobarà una indagació sobre la realitat social, econòmica i humana del “País Valencià” i sobre les perspectives de futur en l'època post-crisi. Comarca a comarca, amb àmplies incursions històriques, en diàleg amb interlocutors locals, i aportant dades estadístiques i la bibliografia precedent, presenta un quadre de conjunt de les possibilitats i dificultats actuals del territori valencià.

![](/media/3tpdovrj/82img_1994_cuerpo.jpg)  
 

Quico Fernández durant la seua intervenció va enaltir esta “**gran obra de dos volums en la qual Nèstor Novell i Josep Sorribes s'han repartit este país allargat, desvertebrat com deia Fuster fa tants anys i que suposa una aportació necessària per a analitzar i per a fer propostes i alternatives en un país que no és fàcil i que, amb tanta història en contra, fa la sensació que algú va decidir inventar-se este país, dotar-lo de mites, de la seua història, dels seus referents, i molts ens ho vam creure. Però la veritat és que hi ha un país que té les seues comarques, les seues províncies, els seus 542 municipis i que funciona com funciona**”.

El llibre està escrit en època de crisi i els autors pretenen fer un recorregut basant-se en la teoria econòmica, en la història, en l'anàlisi de l'estructura i “**en una cosa important que són els testimonis del propi territori, que sempre tenen una visió parcial o subjectiva de les característiques del territori. La història ha començat a canviar, el llibre ja ho diu, d'una banda pel canvi de cicle econòmic evident i d'altra banda pel canvi polític després de 20 anys d'un govern conservador que no s'ha cregut mai este país**”, afegia Fernández.

![](/media/gyybcpru/82img_2002_cuerpo.jpg) 

Fernández va assegurar que en el llibre hi ha reflexions “**sobre el país i moltes referències, des del llibre de finals de segle XVIII de Cavanilles fins a la més actuals i sense obviar mai l'aportació de Fuster , no solament amb _Nosaltres els valencians_ que va ser el gran revulsiu intel·lectual perquè almenys ens plantejàrem qui som els valencians, d'on venim, on anem i quina és la nostra identitat, si tenim una identitat definida, que d'açò també s'han plantejat posicions confrontades**”.

Segons informen, este llibre s'inscriu en una llarga tradició d'obres sobre el “país” i la seua gent que comença amb Cavanilles i les _Observaciones sobre la Historia Natural, Geografía, Agricultura, Población y Frutos del Reyno de Valencia_ i culmina amb Joan Fuster i el clàssic _El País Valencià_ (1962).

![](/media/2rfjp21v/82img_1961_cuerpo.jpg)  
![](/media/l5che4ci/82img_1967_cuerpo.jpg)  
 

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-presenta-el-llibre-nou-viatge-pel-pais-valencia-de-nestor-novell-i-pep-sorribes/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-presenta-el-llibre-nou-viatge-pel-pais-valencia-de-nestor-novell-i-pep-sorribes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-presenta-el-llibre-nou-viatge-pel-pais-valencia-de-nestor-novell-i-pep-sorribes/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-presenta-el-llibre-nou-viatge-pel-pais-valencia-de-nestor-novell-i-pep-sorribes/)